[bookmark: _GoBack]Hamvas Béla írja: Huxley kiszámította, hogy a csend köre évenként tizenhárom és fél kilométerrel szűkül. Már nincs messze az az idő, szól, amikor a csend a földről tökéletesen eltűnik. Boldog lesz, akinek néha sikerül a Himalájában, vagy az óceánon félórás megnyugvásban részesülni. A meghittség köre egyre kisebb”.
Nos, bár Hamvas Bélát nagyon szeretem, minden porcikám tiltakozik az ellen, hogy ezt elfogadjam. S ha igaz is, hogy a csend köre szűkül, meg kell hogy álljon a szentesti ajtók előtt. Mert mivé lenne a világ, és mivé lenne a karácsony a csend ajándéka nélkül?
Nem a hamleti néma csendről beszélek, természetesen. Nem is a József Attila téli éjszakájának dermesztő csendjéről, amelyben „összekoccannak a molekulák”. 
Hanem Beethoven öregkori belső csendje, amelyből csodák születtek. A tartalmas csend, amit – bár paradoxonnak hangzik – hallani lehet. A hó percegése, a karóra keccegése, a gyertya kanócának sistergése. És igen, a karácsonyfa csendje a szentestét követő hajnalon, amikor a család még nem ébredt fel – ebben a csendben tudni megpihenni, ez valóban kegyelmi állapot.
A csend valóban visszavonult a hegyekbe, a tenger mélyére, a templomokba. A XXI. század szinte elfeledkezett róla. A kávézókban kéretlen zene harsog a fülünkbe, ha vonatra ülünk, fülhallgatóval zárjuk el magunkat a külvilágtól és a megnyugtató zakatolástól. 
Ha hazaérünk, szinte automatikusan nyomjuk be a TV kapcsolóját. A bevásárlóközpontok hamisan édeskés „christmas song”-gal próbálják elhitetni velünk, hogy ott, abban az elektromos fényáradatban tudjuk megragadni és átélni a karácsony lényegét.
Mintha egy kicsit félnénk a csendtől. Hogy lemaradunk valamiről, egy telefonhívásról, egy hírről, egy lehetőségről. A sok információ miatti „belső zaj” teljesen elvonja figyelmünket a lényegesről. Karácsonykor viszont esélyt adhatunk a csendnek. 
Természetesen nem a tagolatlan, üres és hosszantartó csendnek, hiszen ez is, mint sok más, csak akkor nyer értelmet, ha mellette a hang is megjelenik. De nem akármilyen hang. Berecz Andrástól lopott kifejezéssel élve, a „kegyes lárma”, ami a karácsony csendjében zendül fel, mint az angyalok éneke. 
Az a pillanatnyi csend, ami a kisgyermek örömszavát előzi meg a karácsonyfa megpillantásakor. A magányos ember zárt csendjét megtörő várva várt kopogtatás. Mozart egy-két szünetnyi csendje a katartikus kibontakozás előtt. 
A világ sodrásától persze nem tudunk elzárkózni. És didaktikus sem akartam lenni, hiszen én is gyarlón futok a város  „ember-sűrűs gigászi vadonjában” a megfelelő ajándékok után. 
Ha nem élnénk az életünk 90%-át zajban, nem tudnánk értékelni a csendet. A tibeti szerzetes a csendet nem „értékeli”, számára olyan természetes, mint a levegővétel. Mi viszont ajándékként tekintünk rá, ha nagy ritkán részünk van benne.
Ezt kívánom hát nektek: a világ felbolygató zajának csak egy szűrt töredéke jusson el hozzátok a következő napokban, a gyermekeitek nevetését, a várt kopogtatásokat, a fa alá hívó csengő hangját, és mellé, ha csak néhány percre is, pihentető, felemelő és gyógyító csendet
